Oscar Pistorius: Wat is korrektiewe toesig? | Maroela Media
Oscar Pistorius word volgende week op korrektiewe toesig vrygelaat. Maar wat presies behels korrektiewe toesig?
Die departement van korrektiewe dienste het bevestig dat Pistorius Dinsdag uit die Kgosi Mampuru II-gevangenis vrygelaat sal word. Sy paroolvoorwaardes sal onder meer behels dat hy voortgaan met psigoterapie en dat hy nie 'n vuurwapen mag besit nie.
Wat is korrektiewe toesig?
Prof. Annette van der Merwe van die Departement Prosesreg aan die Universiteit van Pretoria het aan Maroela Media gesê die doel van korrektiewe toesig is rehabilitasie. "Daar word van die oortreder verwag om selfondersoek te doen en as mens te groei." Sy het gesê korrektiewe toesig is eers in die vroeë 90's as straf in Suid-Afrika ingestel.
"Dit is 'n baie moderne benadering en probeer wegbeweeg van die idee dat tronkstraf die enigste manier is om verkeerde gedrag te verander. Die appèlhof het al in 'n uitspraak gesê dit is nie 'n ligte straf nie," het Van der Merwe gesê.
Daar is sekere algemene voorwaardes wat kan geld as iemand onder korrektiewe toesig is. "Dit hang af hoe dit gestruktureer is en kan minder of meer streng wees." Volgens Van der Merwe is daar hoofsaaklik vier hoofkomponente van korrektiewe toesig, naamlik huisarres, gemeenskapsdiens, lewensvaardighedeprogramme en monitering.
Onder huisarres sal 'n oortreder gewoonlik 'n sekere aantal ure vir beweging toegelaat word. "Die oortreder kan gewoonlik gaan werk, basiese inkopies doen en kerk toe gaan. Dit beteken nie hy of sy kan vanaand saam met vriende uitgaan nie. Hulle moet sekere tye by die huis wees."
Volgens Van der Merwe is daar al dikwels kritiek uitgespreek oor korrektiewe toesig weens onder meer 'n gebrek aan personeel, maar volgens haar is dit nie 'n ligte straf nie. Sy het gesê in Pistorius se geval sal 'n korrektiewe toesigbeampte gereeld oor sy skouer loer. "Alle oë gaan op hom en die beamptes wees. In ander gevalle kan iemand moontlik deur die krake val, maar dit is 'n hoëprofielsaak dié."
As 'n persoon van die voorwaardes verbreek, kan hy of sy moontlik 'n waarskuwing kry, beveel word om weer voor die paroolraad te verskyn of selfs weer in hegtenis geneem word.
Daar is sekere algemene voorwaardes wat kan geld as iemand onder korrektiewe toesig is. Dit sluit in:
die persoon mag werk soek of waar moontlik indiensneming hervat;
vergoeding betaal aan die slagoffers;
deelneem aan behandelings-, ontwikkelings- en ondersteuningsprogramme;
deelneem aan bemiddeling en versoening tussen die slagoffer en die oortreder;
kan beperk word tot 'n sekere landdrosdistrik;
moet 'n vaste woonadres hê;
mag nie alkohol of dwelms gebruik nie;
mag nie weer 'n misdaad pleeg nie;
kan verbied word om spesifieke plekke te besoek; met spesifieke persone in verbinding te tree of hulle te dreig; en
is onderhewig aan monitering.
Korrektiewe toesig is vir enige gevangene die beste ding wat kan gebeur, want dan is hy of sy uit daardie vrot vuil gevangenis waar tot die rotte siektes kan optel.
Ek weet nie of Oscar skuldig is of nie maar is bly geregtigheid het nou geskiet vir die man met sy parool.
Hy kom met moord weg. Hy kan bly wees dit was niemy dogter nie want dan sou hy virseker heeltyd oor sy skouer moes loer.
Ons almal wie oordele, op en aanmerkings maak is tog so verkeerd. Wat leer die Bybel ons….. en die grootste hiervan is Liefde…… pleks bid en dank ons ons Vader vir ons seeninge talente gawes en geleenthede en wees lief vir mekaar soos Jesus dit bedoel het maar nee ons skop liewer ons medemens terwyl hy le. Of hy skuldig of onskuldig is die straf wat hy kry en reeds gekry het om elke dag met homself saam te leef en alles wat hy gehad het reeds verloor het erger as wat ons kan dink.
As dit enige een was wat die daad gedoen het en hy of sy vra die Here om vergifnis sal die Here hom of haar vergewe ek het ook my kind verloor en ek het geleer die lewe gaan nie aan indien ek kan vergewe nie As ons Here kan vergewe kan ons ook die tyd sal wel ook aanbreek vir die mensdom om te vergewe en nie net te oordeel nie kon enige een gewees het sou dit dan so in die koerante gewees het?